
	Τανγκό στον βυθό ή Λευκωσία
ποιητική συλλογή

του Ανδρέα Αντωνιάδη

στο Σπίτι της Κύπρου

Τη Δευτέρα 3 Δεκεμβρίου 2018 παρουσιάστηκε στο Σπίτι της Κύπρου, η νέα ποιητική συλλογή του Ανδρέα Αντωνιάδη, «Τανγκό στον βυθό ή Λευκωσία», που κυκλοφορεί από τις Εκδόσεις Βακχικόν.

«Το βιβλίο είναι μια ωδή στη Λευκωσία, μέσα από το οποίο ο ποιητής εμβαθύνει στην πολιτισμική του αυτογνωσία» είπε η Μορφωτικός Σύμβουλος κ. Νάντια Στυλιανού, καλωσορίζοντας τους παρευρισκόμενους, ενώ στη συνέχεια ο εκδότης κ. Νέστορας Πουλάκος χαιρετίζοντας την εκδήλωση μίλησε για την αγαστή συνεργασία με τον ποιητή. 

«Το βιβλίο μού έδωσε την αναγνωστική απόλαυση που μόνο η γνήσια ποίηση μπορεί να δώσει» επισήμανε ο ποιητής Τίτος Πατρίκιος μιλώντας για το βιβλίο και συνεχίζοντας είπε, «μιλάω για γνήσια ποίηση, γιατί τα ποιήματα του Ανδρέα Αντωνιάδη μολονότι όλα σχεδόν είναι αυτοβιογραφικά, δεν καθηλώνουν τον αναγνώστη στα μεγάλα ή μικρά περιστατικά της ζωής του ποιητή, αλλά τον ενεργοποιούν και τον ωθούν στην επανακάλυψη και τον αναστοχασμό των περιστατικών της δικής του ζωής».
Ο βιβλιογράφος και ποιητής Δημήτρης Δασκαλόπουλος αναφέρθηκε στο πολυσχιδές έργο του Ανδρέα Αντωνιάδη και στους παράγοντες που επηρέασαν τη συγγραφική του πορεία. Αναφερόμενος στη διάζευξη που περιέχει ο γενικός τίτλος της συλλογής, προσέγγισε το κλίμα του βιβλίου και την ατμόσφαιρα των επιμέρους ποιημάτων λέγοντας ότι «ο ποιητής κατά κάποιον τρόπο, λικνίζεται στις στροφές ενός χορού, αναθυμούμενος πρόσωπα και καταστάσεις που είναι συνδεδεμένες με την πόλη της Λευκωσίας, ενώ για τη γραφή του ποιητή παρατήρησε ότι «χρησιμοποιεί γλώσσα απλή και καθημερινή, δεν προσφεύγει καθόλου σε σχήματα λόγου, σε παρομοιώσεις ή σε δήθεν βαθυστόχαστους συλλογισμούς».
Κατά τη διάρκεια της εκδήλωσης ποιήματα διάβασε η Ελένη Αντωνιάδου.

Στην αντιφώνησή του ο Ανδρέας Αντωνιάδης ευχαρίστησε όλους όσοι συνέβαλαν τόσο στην παρουσίαση του βιβλίου όσο και στην ολοκλήρωση της έκδοσής του και στη συνέχεια διάβασε το ποίημά του, «Σγουρά μαλλιά».

